Diari Oficial de la Generalitat Valenciana


Sumari del DOGV 6643, del 03-11-2011 (2011/11371)

ORDE 2/2011, de 25 d'octubre, de la Conselleria de Turisme, Cultura i Esport, per la qual es complementa la declaració de Bé d'Interés Cultural de l'Alqueria Fortificada Torre dels Pares, situada al terme municipal de Gandia (València), per mitjà de la delimitació del seu entorn de protecció i l'establiment d'una normativa de protecció per a este.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2011/10/25/2/dof/vci/html**

### Dades del document

Número de DOGV
:   6643

Data del DOGV
:   03-11-2011

Secció del DOGV
:   I. DISPOSICIONS GENERALS

Número del document
:   2011/11277


Data del document
:   25-10-2011

Organisme emissor
:   Conselleria de Turisme, Cultura i Esport

Tipus de document
:   Ordre

Anàlisi jurídica

 Descriptors 

:   * Gandia
    * ben cultural
    * legislació
    * protecció del patrimoni
    * patrimoni arquitectònic

ORDE 2/2011, de 25 d'octubre, de la Conselleria de Turisme, Cultura i Esport, per la qual es complementa la declaració de Bé d'Interés Cultural de l'Alqueria Fortificada Torre dels Pares, situada al terme municipal de Gandia (València), per mitjà de la delimitació del seu entorn de protecció i l'establiment d'una normativa de protecció per a este. [2011/11737]
La disposició addicional primera de la Llei 4/1998, d'11 de juny, del Patrimoni Cultural Valencià, considera béns d'interés cultural integrants del Patrimoni Cultural Valencià tots els béns existents en el territori de la Comunitat Valenciana que, a l'entrada en vigor de la dita llei, ja hagen sigut declarats com a tals a l'empara de la Llei 16/1985, de 25 de juny, del Patrimoni Històric Espanyol, tant per mitjà d'un expedient individualitzat com en virtut del que establix l'article 40.2 de la dita llei i les seues disposicions addicionals primera i segona. En virtut de l'atribució legal de condició monumental continguda en les seues disposicions addicionals primera i segona d'esta última norma, l'alqueria fortificada Torre dels Pares, situada en el terme municipal de Gandia (València), constituïx per tant, per ministeri de la llei, un bé d'interés cultural amb la categoria de Monument.
Amb data 14 de març de 2010, l'entitat Arc de Mig Punt, Associació Memòria i Patrimoni, va sol·licitar a la Direcció General de Patrimoni Cultural Valencià la incoació d'un expedient per a complementar la declaració de Bé d'Interés Cultural de l'alqueria fortificada Torre dels Pares, situada en el terme municipal de Gandia, per mitjà de la delimitació del seu entorn de protecció i establiment de la corresponent normativa protectora per a este.
En aplicació del que disposa la disposició transitòria primera, apartat segon, de la Llei 4/1998, d'11 de juny, del Patrimoni Cultural Valencià, la Conselleria de Turisme, Cultura i Esport de la Generalitat podrà complementar amb les noves mencions i determinacions d'esta llei les declaracions produïdes amb anterioritat a la seua entrada en vigor.
La Direcció General de Patrimoni Cultural Valencià va adoptar resolució de data 6 de setembre de 2010 (DOCV 05.10.10), per la qual es va acordar incoar un expedient per a complementar la declaració de bé d'interés cultural de l'alqueria fortificada Torre dels Pares, situada en el terme municipal de Gandia (València), per mitjà de la delimitació del seu entorn de protecció i establiment de la corresponent normativa protectora, i es va sotmetre l'expedient incoat a tràmit d'informació pública.
Com a resultat dels informes emesos en el tràmit d'elaboració reglamentari, la Direcció General de Patrimoni Cultural Valencià va adoptar una resolució de data 16 de maig de 2011 (DOCV 26.05.2011) per la qual es va modificar la resolució de 6 de setembre de 2010, de la Direcció General de Patrimoni Cultural Valencià de la Conselleria de Cultura i Esport (DOCV 05.10.2010), per la qual es va incoar expedient per a complementar la declaració de bé d'interés cultural de l'alqueria fortificada Torre dels Pares, situada en el terme municipal de Gandia, s'amplia l'entorn de protecció inicialment delimitat i publicat i s'obri novament un període d'informació pública.
De conformitat amb el que exigix l'article 27, apartat 5, de la Llei 4/1998, d'11 de juny, del Patrimoni Cultural Valencià, s'ha sol·licitat un informe del Consell Valencià de Cultura i de la Reial Acadèmia de Belles Arts de Sant Carles, sense que en el termini legalment previst de tres mesos legalment previst s'haja emés este, per la qual cosa ha de considerar-se com a pronunciat en sentit favorable.
En compliment del que disposa el paràgraf sext de l'article 27 de la Llei 4/1998, d'11 de juny, del Patrimoni Cultural Valencià, s'ha conferit audiència a l'Ajuntament i als interessats. També s'han demanat els informes exigits per l'article 43 de la Llei 5/1983, de 30 de desembre, del Consell.
S'han complit tots els tràmits preceptius legalment previstos per a la complementació de la declaració de bé d'interés cultural de l'alqueria fortificada Torre dels Pares, situada en el terme municipal de Gandia (València), i s'ha integrat d'esta manera el contingut de la declaració amb les noves determinacions que exigix la Llei 4/1998, d'11 de juny, del Patrimoni Cultural Valencià, d'acord amb la facultat que arbitra la disposició transitòria primera, apartat dos, de la mateixa norma.
En compliment del que disposa el dit precepte i el Decret 5/2011, de 21 de juny, del president de la Generalitat, pel qual es determinen les conselleries en què s'organitza l'administració de la Generalitat i fent ús de les facultats conferides per l'article 28, apartat e), de la Llei 5/1983, de 30 de desembre, del Consell,
ORDENE
Article 1. Objecte
La present orde té com a objecte complementar la declaració de Bé d'Interés Cultural de l'Alqueria Fortificada Torre dels Pares, situada en el terme municipal de Gandia (València), per mitjà de la delimitació del seu entorn de protecció i l'establiment de la corresponent normativa protectora per a este.
CAPÍTOL I
Normativa de protecció del monument i el seu entorn
Article 2. Règim del monument
L'alqueria fortificada Torre dels Pares és un Bé d'Interés Cultural amb la categoria de Monument i es regirà pel que disposa la secció segona del capítol tercer del títol segon de la Llei 4/1998, d'11 de juny, del Patrimoni Cultural Valencià.
Article 3. Usos permesos en el monument
Els usos permesos seran tots aquells que siguen compatibles amb la posada en valor i gaudi patrimonial del bé i contribuïsquen a la consecució dels dits fins. L'autorització particularitzada d'ús es regirà segons el que disposa l'article 18 de la Llei 4/1998, d'11 de juny, del Patrimoni Cultural Valencià.
Article 4. Règim general d'intervencions en l'entorn
Fins que no s'aprove el pla especial de protecció i este abaste validació patrimonial, qualsevol actuació que pretenga realitzar-se en l'entorn de protecció del monument, requerirà l'autorització prèvia de la conselleria competent en matèria de Cultura. L'autorització s'emetrà aplicant els criteris d'esta orde, i en un altre cas, els enumerats en els articles 38 i 39 de la Llei 4/1998, d'11 de juny, del Patrimoni Cultural Valencià. Transcorregut el termini de tres mesos, la sol·licitud es considerarà denegada per silenci administratiu.
La proposta d'intervenció haurà de definir el seu abast i anar acompanyada de la documentació tècnica oportuna. També haurà d'especificar la ubicació parcel·lària, així com adjuntar les fotografies que permeten constatar la situació actual i la seua transcendència patrimonial.
En tot cas i atés el valor paisatgístic contrastat de l'entorn delimitat, el pla especial de protecció que l'ordene haurà de sotmetre's també a l'informe del centre directiu corresponent de la conselleria competent en matèria de Medi Ambient.
CAPÍTOL II
Disposicions generals
Article 5. Preservació de la silueta paisatgística i arquitectònica
A fi de preservar el paisatge històric del monument, no s'autoritzarà cap edificació per a qualsevol ús, i s'ha de preservar l'ús agrícola existent en l'actualitat.
Totes les actuacions que puguen tindre incidència sobre la correcta percepció i la dignitat en l'apreciació de l'escena o paisatge urbà del monument i el seu entorn, com seria el cas de l'afecció dels espais lliures per actuacions de reurbanització, enjardinament o arbratge, provisió de mobiliari urbà, assignació d'ús i ocupacions de la via pública, etc., o com podria ser-ho també l'afecció de la imatge arquitectònica de les edificacions per tractament de color, implantació de rètols, marquesines, tendals, instal·lacions vistes, antenes, etc., o qualssevol altres de semblant mena i conseqüències, hauran de sotmetre's a autorització de la conselleria competent en matèria de cultura, que resoldrà d'acord amb les determinacions de la llei i els criteris de percepció i dignitat a què s'ha al·ludit abans.
Article 6. Patrimoni arqueològic
En qualsevol intervenció que afecte el subsòl de l'immoble o el seu entorn de protecció, serà aplicable el règim tutelar establit en l'article 62 de la Llei 4/1998, d'11 de juny, del Patrimoni Cultural Valencià, per a la salvaguarda del patrimoni arqueològic.
CAPÍTOL III
Delimitació de l'entorn de protecció del bé
Article 7. Delimitació de l'entorn de protecció del bé
L'entorn de protecció del Bé d'Interés Cultural queda definit tant literalment com gràficament en els annexos adjunts, que formen part del present decret. La documentació complementària apareix en l'expedient corresponent.
DISPOSICIÓ ADDICIONAL ÚNICA
Inscripció en l'Inventari General del Patrimoni Cultural Valencià:
La present complementació de la declaració monumental s'inscriurà en la secció primera de l'Inventari General del Patrimoni Cultural Valencià.
DISPOSICIÓ FINAL ÚNICA
Entrada en vigor
La present orde entrarà en vigor l'endemà de ser publicada en el Diari Oficial de la Comunitat Valenciana.
València, 25 d'octubre de 2011
La consellera de Turisme, Cultura i Esport,
Lola Johnson Sastre
ANNEX I
Delimitació literal de l'entorn de protecció del monument
a) Justificació de la delimitació proposada
El criteri general seguit per a la delimitació de l'entorn de protecció consistix a incloure dins de la seua àrea els elements següents:
- Topogràfics i paisatgístics, amb la inclusió de la finca agrícola on es troba ubicada l'alqueria, el seu paisatge immediat en l'àmbit històric de la propietat i finques adjacents i els vials més pròxims des d'on és possible contemplar-la.
- Arqueològics, amb la incorporació de les àrees limítrofes susceptibles de troballes relacionades amb l'alqueria.
b) Delimitació literal de l'entorn de protecció
Línia delimitadora:
Origen: vèrtex est de la parcel·la cadastral número 4, del polígon 11, de Gandia, punt A.
Sentit: horari.
Línia delimitadora: des de l'origen la línia seguix la divisòria entre el terme de Gandia amb els de Daimús i Guardamar fins a la parcel·la número 42, del polígon 2, de Guardamar. Continua pels límits sud-oest de les parcel·les 42, 63 i 64 del dit polígon. Seguix al sud pel camí existent, incorporant-lo fins a la carretera. Gira a l'oest pel límit nord de la parcel·la 193 del polígon 12 de Gandia; gira al sud pel camí existent fins a recórrer les mitgeres sud-oest de les parcel·les 58, 57, 239, 56, 55, 245, 274, 273, 173, 7, 6, 4, 2, 183 i 186. Gira al nord pel límit nord-oest d'esta parcel·la 186, torna a creuar la carretera i incorpora la séquia limítrof a les parcel·les 44, 37, 63 i 7, totes del polígon 11 de Gandia, fins al punt d'origen.ANNEX II / ANEXO II
Delimitació gràfica / Delimitación gráfica


Còpia Permalink ELI